Foto: Hina

HDZ i SDP ostvarili su najbolje rezultate u zadnjih godinu dana, pokazuje to istraživanje Crobarometra Dnevnika Nove TV koje je u prvih 15 dana ožujka na uzorku od 976 građana proveo Ipsos Puls.

HDZ je tako prva, a SDP druga stranka. SDP je u ožujku smanjio razliku, s rastom većim od HDZ-ovog.

Stranka Tomislava Karamarka tako ima potporu od 30, a SDP od 23 posto.



S obzirom na statističku pogrešku, HDZ ima raspon potpore od 26,6 do 33,4 posto, a SDP se, s obzirom na statistički pogrešku, kreće između 19,9 i 26,1 posto.



Živi zid u padu, ORaH stao na 9,2 posto



Nakon što je Živi zid u veljači skočio na 14,6 posto, u ožujku je zabilježio pad te potonuo na 11,6 posto.

ORaH je nakon mjeseci gubljenja popularnosti u ožujku zaustavio pad te zabilježio 9,2 posto potpore.



Bandićeva lista na 2,4 posto, HDSSB na 2,3 posto



Bandićeva lista ostvarila je potporu od 2,4 posto, a iznad dva posto našao se i HDSSB s 2,3 i BUZ na 2,2 posto. Sve ostale stranke nalaze se ispod praga od dva posto. HSS i HSU imaju 1,5, HNS 1,4, a Laburisti, kao i reformisti, 1,2 posto.

Ostale stranke ukupno imaju 5,5 posto potpore birača, a neodlučnih je 7 posto građana.



Desna koalicija na 31,3 posto



HDZ-ova koalicija od sedam stranaka ima 31,3 posto potpore birača, a vladajuća koalicija, na čelu sa SDP-om, zabilježila je 25,6 posto potpore. S obzirom na statističku podršku, raspon podrške HDZ-ovoj koaliciji kreće se od 27,9 do 34,7 posto, a raspon potpore SDP-ovoj koaliciji varira od 22,4 do 28,8 posto.



Živi zid bi pak ostvario 12,1 a ORaH 9,4 posto potpore. S obzirom na to da je Hrvatska podijeljena u 10 izbornih jedinica, svog zastupnika mogla bi dobiti i Bandićeva lista, s potporom od 3 posto, Laburisti s 2,2, kao i HDSSB s jednakim postotkom od 2,2 posto. Tu su još i Reformisti na 1,3 posto, a ostale stranke dobivaju 3,9 posto. Neodlučno je 9 posto birača.



Hrvati nezadovoljni Vladom i pesimistični



Čak 74 posto građana smatra da zemlja ide u lošem, a tek njih 18 posto drži da ide u dobrom smjeru. Osam posto građana ne zna te se nije opredijelilo.

Tekst se nastavlja ispod oglasa

Vladinim mjerama nije zadovoljno 73 posto birača, a zadovoljstvo mjerama potvrdilo je 22 posto građana. Pet posto ispitanika nije se htjelo opredijeliti.



Rekordne ocjene Predsjednici, Vladi i Saboru

Tri državne institucije dobile su najbolje ocjene u zadnjih godinu dana.

Predsjednica je u ožujku dobila ocjenu 3,23, što je najbolja ocjena te institucije u zadnjih 12 mjeseci. Slična situacija je i s Vladom, koja je dobila dvojku i ima ocjenu 2,13.

Hrvatski Sabor je također prošao najbolje u zadnjih 12 mjeseci, i to s ocjenom od 2,04.